'टीम इंडिया को भारतीय कोच नहीं मिल पाना शर्मनाक'  
संगकारा ने आश्चर्य व्यक्त किया कि इतने बेहतरीन भारतीय क्रिकेटरों के बावजूद बीसीसीआई को कोई भी इस पद के लिए योग्य नहीं लगा।
श्रीलंका के पूर्व कप्तान कुमार संगकारा ने कहा कि विदेशी कोच रखना भले ही सुविधाजनक हो क्योंकि उनके विचार स्थानीय गुटबाजी से प्रेरित नहीं होते लेकिन विश्व चैम्पियन टीम के कोच के लिए किसी भी भारतीय को योग्य नहीं पाया जाना शर्मनाक है।  संगकारा ने आश्चर्य व्यक्त किया कि इतने बेहतरीन भारतीय क्रिकेटरों के बावजूद बीसीसीआई को कोई भी इस पद के लिए योग्य नहीं लगा और उन्होंने गैरी कर्स्टन के जाने के बाद विदेशी को ही कोच नियुक्त किया। उन्होंने कहा, दुनिया के इस हिस्से में में स्थानीय कोच का मतलब है कि उस पर बीते समय के अनुभवों का काफी दबाव होगा जिससे उसकी कोचिंग और खिलाड़ियों के प्रति रुख में भी बदलाव आ सकता है। इसलिए कभी-कभार विदेशी कोच इन सब दृष्टिकोण से सुविधाजनक होता है। संगकारा ने कहा, लेकिन इस क्षेत्र में इतने अच्छे क्रिकेटरों के बावजूद, यह शर्मनाक है कि राष्ट्रीय टीम की कोचिंग के लिए किसी भारतीय को भी योग्य उम्मीदवार नहीं पाया गया।